b'\n_START_ARTICLE_\nZimbabwes sentralbank\n_START_PARAGRAPH_\nZimbabwes sentralbank (Reserve Bank of Zimbabwe) er sentralbanken i Zimbabwe. Den ble etablert i 1964.\n_START_SECTION_\nForhistorie\n_START_PARAGRAPH_\nI likhet med Zambias bank har Zimbabwes sentralbank r\xc3\xb8tter tilbake til Southern Rhodesia Currency Board (S\xc3\xb8r-Rhodesias Valutar\xc3\xa5d). S\xc3\xb8r-Rhodesia er det tidligere navnet p\xc3\xa5 Zimbabze. Dette valutar\xc3\xa5det l\xc3\xa5 i Salisbury, i dag Harare, i den bygningen som i dag huset Zimbabwes H\xc3\xb8yesterett. _NEWLINE_Dette valutar\xc3\xa5det ble etablert i 1938, og dekte omr\xc3\xa5dene Nord-Rhodesia (som i dag er Zambia), samt S\xc3\xb8r-Rhodesia og Nyasaland (i dag Malawi). Disse 3 omr\xc3\xa5dene hadde et valutasamarbeid. _NEWLINE_I 1954 ble eierskapet til dette valutar\xc3\xa5det overf\xc3\xb8rt fra S\xc3\xb8r-Rhodesia til den nyetablerte F\xc3\xb8derasjonen av Rhodesia og Nyasaland (1953), som bestod av alle de 3 nevnte omr\xc3\xa5dene. _NEWLINE_Imidlertid har et valutar\xc3\xa5d kun \xc3\xa9n oppgave \xe2\x80\x93 \xc3\xa5 utstede valuta. Det mangler dermed mange av de oppgavene en sentralbank normalt har.\n_START_SECTION_\nEtableringen av sentralbanken\n_START_PARAGRAPH_\nI mars 1956 ble Bank of Rhodesia and Nyasaland opprettet, for \xc3\xa5 gi f\xc3\xb8derasjonen en reell sentralbank. Den hadde alle de oppgavene en sentralbank normalt har, som ansvar for pengepolitikken, \xc3\xa5 v\xc3\xa6re bankenes bank og regjeringens bank, samt forvalte landets valutareserver m.m. _NEWLINE_Da f\xc3\xb8derasjonen ble oppl\xc3\xb8st 31. desember 1963 ble ogs\xc3\xa5 Bank of Rhodesia and Nyasaland oppl\xc3\xb8st. The Reserve Bank of Zimbabwe ble etablert i 1964, ved sentralbankloven Reserve Bank of Zimbabwe Act.\n_START_SECTION_\nHyperinflasjonen og valutaendringer p\xc3\xa5 2000-tallet\n_START_PARAGRAPH_\nZimbabwe hadde store problemer med hyperinflasjon p\xc3\xa5 2000-tallet, og i august 2006 revaluerte de den zimbabwiske dollaren med faktor 1000. If\xc3\xb8lge landets statistikkbyr\xc3\xa5 n\xc3\xa5dde inflasjonen 11.200.000\xc2\xa0% i august 2008. Sentralbanken innf\xc3\xb8rte i juli 2008 sedler p\xc3\xa5lydende 100 milliarder zimbabwiske dollar, som tilsvarer 1 amerikansk dollar, og var nok til 4 appelsiner. Fra 1. august ble derfor valutaen revaluert med en faktor p\xc3\xa5 10 000 000 000, ved at 10 nuller ble fjernet, og nye sedler utstedt. De gamle sedlene var gyldige fram til 31. desember 2008. I oktober ble det likevel meldt at inflasjonen for august hadde \xc3\xb8kt, og var 231 millioner prosent det siste \xc3\xa5ret. Samtidig meldte sentralbanken at de 13. oktober introduserer sedler p\xc3\xa5lydende 50\xc2\xa0000 zimbabwiske dollar. _NEWLINE_I februar 2009 m\xc3\xa5tte de igjen revaluere, og fjerne 12 nuller fra sin valuta._NEWLINE_Den 29. januar 2009 erkl\xc3\xa6rte fungerende finansminister Patrick Chinamasa at bl.a. britisk pund, euro, s\xc3\xb8rafrikansk rand og amerikanske dollar er lovlig valuta i Zimbabwe, ved siden av zimbabwisk dollar.\n_START_SECTION_\nI dag\n_START_PARAGRAPH_\nSentralbanken styres av en sentralbanksjef (Governor), som bist\xc3\xa5s av tre visesentralbanksjefer. Disse utnevnes av Presidenten for en 5-\xc3\xa5rsperiode. Sentralbankens styre utpekes ogs\xc3\xa5 av Presidenten, og best\xc3\xa5r av de tre visesentralbanksjefene og inntil syv andre medlemmer, som representerer n\xc3\xb8kkelsektorer i \xc3\xb8konomien. _NEWLINE_Hovedm\xc3\xa5lsettingen er \xc3\xa5 holde inflasjonen nede, samtidig som valutakursen skal holdes stabil. _NEWLINE_Sentralbanksjef pr mars 2018 er Dr. John Panonetsa Mangudya, han ble utnevnt i mars 2014, og overtok etter Gideon Gono 1. mai samme \xc3\xa5r. Visesentralbanksjef Charity Dhliwayo var fungerende sentralbanksjef fra november 2013, da Gonos periode utl\xc3\xb8p, til Mangudya overtok stillingen. _NEWLINE_Zimbabwe hadde hyperinflasjon p\xc3\xa5 2000-tallet, med en topp i 2008, der m\xc3\xa5nedlig inflasjon i november ble beregnet til 79,6 milliarder prosent. P\xc3\xa5 2010-tallet har de f\xc3\xa5tt ned inflasjonen, og fra 2012 til 2016 har den v\xc3\xa6rt negativ - konsumprisindeksen har sunket fra 100 i 2012 til 96,1 i november 2016.'